TASCO พุ่ง 10% โบรกฯอัพกำไรปีนี้เพิ่ม 62% หลังโชว์ผลงาน Q3 โตเกินคาด
TASCO พุ่ง 10% โบรกฯอัพกำไรปีนี้เพิ่ม 62% หลังโชว์ผลงาน Q3 โตเกินคาด
9 พ.ย. 2563

ผู้สื่อข่าวรายงานว่า ราคาหุ้นบริษัท ทิปโก้แอสฟัลท์ จำกัด (มหาชน) หรือ TASCO ณ เวลา 10.22 น. อยู่ที่ระดับ 18 บาท บวก 1.70 บาท หรือ 10.43% สูงสุดที่ระดับ 18.10 บาท ต่ำสุดที่ระดับ 17 บาท ด้วยมูลค่าการซื้อขาย 1.30 ล้านบาท

ด้าน บล.โนมูระ พัฒนสิน ระบุในบทวิเคราะห์ฯแนะ “ซื้อเก็งกำไรอย่างระมัดระวัง” หุ้น TASCO ให้ราคาเป้าหมาย 18.40 บาท ราคาปรับฐานมามากแล้ว โดยกำไรไตรมาส 3/63 โดดเด่นมาก เป็นกำไรรายไตรมาสที่สูงสุดที่ 1.86 พันล้านบาท  (+162% จากปีก่อน, +8% จากไตรมาสก่อน) จากปริมาณและราคาขายในไทยโตแรง และ Gross margin อยู่ในระดับสูงมาก (ราคาขายสูง + ต้นทุนน้ำมันโซนต่ำ + ธุรกิจไทย High margin)
พร้อมปรับประมาณการกำไรปีนี้ขึ้น 62% หลัง 9 เดือนปี 63 สูงกว่าประมาณการเดิม แต่ลดกำไรปี 2564-65 ลงเฉลี่ย 55% จากปริมาณขายลดลง จากกรณีการหยุดซื้อน้ำมันจากเวเนซูเอลา โดยราคาหุ้นปัจจุบันผ่านการปรับฐานมามาก และประมาณการตลาดอยู่ในกรณี Worst case แล้ว ทั้งนี้ มี upside 13% จากราคาเป้าหมายปี 64 ใหม่ที่ 18.4 บาท อิง P/BV 1.9 เท่า (ค่าเฉลี่ย 5 ปี  1SD)